Ալեքսեյ Աֆանասև

Ալեքսեյ Ֆյոդորովիչ Աֆանասև (ռուս.՝ Алексей Фёдорович Афанасьев, 30 նոյեմբերի (12 դեկտեմբերի), 1850, Սանկտ Պետերբուրգ, Ռուսական կայսրություն - 1920, ՌՍՖՍՀ), ռուս գեղանկարիչ-կենցաղանկարիչ, գծանկարիչ, ծաղրանկարիչ, նկարազարդող, Գեղարվեստական շրջիկ ցուցահանդեսների ընկերության անդամ։


== Կենսագրություն ==
Ալեքսեյ Աֆանասևը ծնվել է 1850 թվականի նոյեմբերի 30-ին (դեկտեմբերի 12-ին) Սանկտ Պետերբուրգ՝ պալատական ծառայողի ընտանիքում։ 1872 թվականին որպես ազատ ունկնդիր ընդունվել է Գեղարվեստի կայսերական ակադեմիա։ 1877 թվականին ստացել է Ակադեմիայի արծաթե խրախուսական մեդալ բնօրինակից կատարված նկարի համար։
1887-1905 թվականներին դասավանդել է Գեղարվեստը խրախուսող կայսերական ընկերության նկարչության դպրոցում։ 1905 թվականին գեղանկարչության ակադեմիկոս Կոնստանտին Սավիցկու մահից հետո Ալեքսեյ Աֆանասևը նշանակվել է Պենզայի նահանգապետ Ն. Սելիվյորստովի անվան գեղարվեստի դպրոցի (1955 թվականից կրում է Կ. Սավիցկու անունը) տնօրեն։ 1909 թվականին հրաժարվել է պաշտոնից և վերադարձել Սանկտ Պետերբուրգ, որտեղ դասավանդել է Գեղարվեստը խրախուսող կայսերական ընկերությունում։ 1889 թվականից մասնակցել է ցուցահանդեսների, իսկ 1918 թվականից Գեղարվեստական շրջիկ ցուցահանդեսների ընկերության անդամ է։
1912 թվականից համագործակցել է հումորային ու սատիրիկ բնույթի հրատարակությունների հետ։ Նրա բազմաթիվ աշխատանքներ տպագրվել են «Шут», «Всемирная иллюстрация», «Լուկոմորե» (ռուս.՝ «Лукоморье»), «Осколки», «Հյուսիս» (ռուս.՝ «Север») ամսագրերում։ Նկարազարդել է Ալեքսանդր Պուշկինի «Սալթան թագավորի հեքիաթը» (ռուս.՝ «О царе Салтане»), «Հեքիաթ ձկնորսի և ձկան մասին» (ռուս.՝ «О рыбаке и рыбке») ստեղծագործությունները, ինչպես նաև Ալեքսեյ Տոլստոյի հեքիաթները։
Ալեքսեյ Աֆանասևի ամենահայտնի աշխատանքը Պյոտր Երշովի «Սապատավոր ձիուկը» (ռուս.՝ «Конёк-Горбунок») հեքիաթի պատկերազարդումն է։ Հեքիաթը տպագրվել է «Шут» անսագրում 1897-1898 թվականներին։ Ալեքսեյ Աֆանասևի նկարազարդումներով հեքիաթը բացիկներով հրատարակվել է «Ришар» հրատարակչության կողմից։ «Ձկնորսի կինը» նկարը, որն արված էր Ալեքսանդր Պուշկինի «Ոսկե ձկնիկը» (ռուս.՝ «Сказке о рыбаке и золотой рыбке») հեքիաթի մոտիվներով, տպագրվել է բացիկի վրա Կարմիր խաչի գթության քույրերի Եվգենևյան միության կողմից (№ 27)։


== Ալեքսեյ Աֆանասևի աշխատանքները Քրիստոսի Հարության տաճարում ==
Վիկտոր Վասնեցովի, Միխայիլ Նեստերովի, Անդրեյ Ռյաբուշկինի, Նիկոլայ Խառլամովի և այլ գեղանկարիչների հետ համատեղ Ալեքսեյ Աֆանասևը մասնակցել է Քրիստոսի Հարության տաճարի գեղարվեստական ձևավորմանը։
1894-1897 թվականներին Ալեքսեյ Աֆանասևի էսքիզներով պատրաստվել են տաճարի կոքոշնիկի արտաքին կողմի չորս խճանկարները՝ «Պողոս առաքյալ», «Սերովբե», «Սուրբ Ղուկաս առաքյալ» և «Յակոբ, Եվֆիմոս և Եվստաֆոս սրբերը», ինչպես նաև ութ խճանկարներ տաճարի ներսում՝ գմբեթի հյուսիսարևմտյան («Սրբեր Մովսես Մուրինը և Մակար Եգիպտացին», «Նահատակներ Ավերկիոսը և Պորփյուրը», «Առաքյալներ Նիկանորն ու Ֆլեգոնը», «Սրբեր Անդրոնիկոսը և Ապոլոսը») հյուսիսարևելյան «Սուրբ նահատակներ Վառլաաը Խուտինսկին և Ալեքսանդր Սվիրսկին», «Նահատակներ Լուկիանն ու Ագաֆոդորը», «Առաքյալներ Ռոդիոնն ու Ուրբանը», «Առաքյալներ Հովհաննես Աստվածաբանն ու Հակոբոս Զեբեդյանը») սյուների վրա։


== Պատկերասրահ ==

		
		


== Ծանոթագրություններ ==


== Գրականություն ==
Романов Г. Б. Товарищество передвижных художественных выставок 1871-1923. Энциклопедия. — Санкт-Петербург Оркестр. — СПб.: Санкт-Петербург оркестр, 2003. — С. 591. — 736 с. — 500 экз. — ISBN 5-87685-054-3
Белицкий Я. М., Глезер Г. Н. Рассказы об открытках. — М.: Радио и связь, 1986. — С. 33. — 144 с. — 100 000 экз.
Нащокина М. В. Художественная открытка русского модерна. — М.: «Жираф», 2004. — С. 419. — 490 с. — (Русский модерн). — 2000 экз. — ISBN 5-89832-037-7
Бурцев А. Е. Мой журнал для немногих. Выпуск №9, 1914 год. Алексей Федорович Афанасьев и его художественное творчество. — Санкт-Петербург: Издатель А. Е. Бурцев, Типография А. К. Вейерман, 1914. — (Из собрания Александра Евгеньевича Бурцева. Мой журнал для немногих). — 120 экз.


== Արտաքին հղումներ ==
«Художественные открытки с репродукциями А. Ф. Афанасьева» (ռուսերեն)։ Клуб «Филокартист»։ Արխիվացված օրիգինալից 2013-07-19-ին։ Վերցված է 2013-07-17